從謝仲謙乞猫一首
作者：劉一止
朝代：宋

paragraphs: 昔人蟻動疑鬭牛，我家奔鼠如馬羣。
穿牀撼席不得寐，囓噬編簡連帨帉。
主人瓶粟常掛壁，每飯不肉如廣文。
誰令作意肆奸孽，似怨釜鬵無餘葷。
君家得猫自拯溺，恩育幾歲忘其勤。
屋頭但怪鼠跡絕，不知下有飛将軍。
他時生囝願聘取，青海龍種豈足云。
歸來堂上看俘馘，買魚貫柳酬策勛。